DIRECȚIA GENERALĂ BIODIVERSITATE

Nr. înreg.: DGB/140381

**Aprob**

**Secretar de Stat**

**Dan-Ștefan CHIRU**

**REFERAT DE APROBARE**

Prezentul proiect de ordin stabileşte derogarea în scop științific pentru 300 de juvenili din specia *Ciconia ciconia*, din comuna Cristian, județul Sibiu, având ca obiectiv monitorizarea populației de barză albă din zona comunei, gradul de dispersie a juvenililor din zonă cu scopul de a construi și monta în parteneriat cu Distribuție Energie Electrică România, suporturi speciale pentru cuiburile de barză albă contribuind astfel la protejarea berzelor din zonă.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate” și Directivei ”Păsări”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

Unul dintre principalele obiective din planurile de management şi de acţiune pentru speciile de faună sălbatică este controlul populaţiilor prin stabilirea unui management flexibil în funcţie de mărimea populaţiilor, interacţiunea acestor specii cu populaţia umană şi cu alte specii domestice şi sălbatice.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi

modificări prin Legea nr. 49/2011, cu modificările și completările ulterioare şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

Derogarea se acordă Asociației Prietenii Berzelor, în cadrul proiectelor pe care aceasta le desfășoară atât în regim propriu cât și în parteneriat cu Universitatea “Lucian Blaga” din Sibiu- Departamentul Științe ale Mediului, Fizică, Educație Fizică și Sport, Agenția pentru Protecția Mediului Sibiu și Centrala Ornitologică Română. Obiectivele sunt de a monitoriza populațiile de barză albă din zonă și de a înțelege gradul de dispersie a acestora. Prin colectarea de date referitoare la infestarea cu diferiți paraziți sau bacterii se vor putea obține date referitoare la starea de sănătate a păsărilor contribuind astfel la anticiparea și gestionarea riscurilor. Colectarea de materiale biologice din cuiburile berzelor cu scopul realizării unor studii ecotoxicologice. Astfel, prin realizarea măsurătorilor biometrice se vor putea obține date care vor ajuta la identificarea sexelor în cadrul acestei specii ce nu prezintă dimorfism sexual. Inelele folosite vor contribui la recunoașterea indivizilor atât în momentul reîntoarcerii în locurile de cuibărire cât și pe parcursul rutelor de migrație oferind astfel date suplimentare despre migrația acestora, preferința alegerii cuibului și rata supraviețuirii.

Juvenilii de barză se vor captura prin metode non-invazive, în condiții de siguranță fără a fi răniți. Toți juvenilii capturați vor fi eliberați în condiții de siguranță înapoi în cuib după montarea unui inel ornitologic pe picior conform schemei de inelare. Inelarea va fi efectuată doar de persoane autorizate de către Centrala Ornitologică Română sau de alte centrale ornitologice din străinătate afiliate EURING.

Datele colectate vor fi utilizate în scop științific pentru publicarea de articole științifice în jurnale de importanță, precum și in scopul conservării și protejării populației de barză albă din zonă.

Proiectul de act normativ intră sub incidența prevederilor art. 7 alin. (13) din Legea nr. 52/2003 privind transparenţa decizională în administraţia publică, republicată, cu modificările ulterioare, conform cărora: „*în cazul reglementării unei situaţii urgente sau a uneia care, din cauza circumstanţelor sale excepţionale, impune adoptarea de soluţii imediate, în vederea evitării unei grave atingeri aduse interesului public, proiectele de acte normative se supun adoptării și anterior expirării termenului de 30 de zile lucrătoare*.”

În elaborarea proiectului de act normativ va fi parcursă procedura stabilită prin Legea nr. 52/2003 privind transparență decizională în administrația publică, republicată, cu modificările ulterioare, urmând să fie publicat pe site-ul Ministerului Mediului, Apelor și Pădurilor, Secțiunea Transparență, iar perioada pentru a primi în scris propuneri, sugestii sau opinii de la persoanele sau organizațiile interesate va fi de 10 zile lucrătoare.

Astfel, având în vedere cele menționate anterior, propunem spre aprobare prezentul proiect de ordin.

**Director General**

**Ilie MIHALACHE**

Șef serviciu- Sorina Cristina MARIN, Serviciul Biodiversitate- Biosecuritate

 Elaborat: Antonia OPRIȘAN, Consilier superior